Albumul "Butterflies and Elvis" a fost lansat în vara anului 2009 în Uniunea Europeană, conținând ca piesă bonus șlagărul „Is It True?”. Discul s-a bucurat de succes notabil în clasamentele de specialitate din Suedia, unde a ocupat poziția cu numărul nouăsprezece. Pe parcursul stagiunii 2009-2010 interpreta a susținut o serie de concerte în Europa pentru a promova materialul "Butterflies and Elvis"; concomitent ea a participat la câteva recitaluri caritabile, profiturile obținute în urma acestora fiind donate copiilor bolnavi de cancer. La începutul anului 2011 Yohanna și-a anunțat înscrierea în preselecțiile pentru desemnarea reprezentantului Islandei la Concursul Muzical Eurovision 2011. Participând cu balada „Nótt”, interpreta nu a câștigat competiția, învingătoare fiind formația Sjónni's Friends. Totuși, versiunea în limba engleză a piesei — „Slow Down” — a fost lansată pe disc single în Europa, iar Yohanna a început înregistrările celui de-al doilea album de studio internațional. La 13 decembrie 2012 lansează piesa de Crăciun „Coming Home”.